Frederick Alexander Lindemann
Frederick Alexander Lindemann, fra 1941 Lord Cherwell, 5.4.1886-3.7.1957, britisk fysiker. Lindemann blev uddannet i Hermann Walther Nernsts laboratorium i Berlin, hvor han arbejdede med målinger af varmefylder og smeltepunkter af krystaller. I 1914 blev han tilknyttet det britiske luftvåben og udviklede en teori for spin af flyvemaskiner. Han afprøvede selv teorien ved at bringe et fly i spin og rette det op igen. I 1919 blev han professor i eksperimentalfysik i Oxford og leder af Clarendonlaboratoriet, som han gjorde til et førende center for lavtemperaturfysik, efter 1933 i høj grad med hjælp fra jødiske flygtninge fra Nernsts laboratorium. I 1921 blev han ven med Winston Churchill og kæmpede i 1930'erne sammen med ham for at gøre opmærksom på faren fra Nazityskland og få etableret et effektivt britisk luftforsvar. Under og efter 2. Verdenskrig var han Churchills nærmeste rådgiver i videnskabelige og økonomiske spørgsmål.